Nationalbanken sammenligner værdien af bitcoins med glasperler

Den danske nationalbank tager i en kort erklæring nu officielt afstand fra bitcoins som valuta.

Bitcoins er ikke penge. Det er det klare budskab i en kort erklæring fra Nationalbanken.

I udtalelsen skriver banken, at bitcoins ikke har nogen reel værdi på samme måde som ædelmetallerne guld og sølv. I den sammenhæng sammenligner banken bitcoins' værdi med den samme værdi, en person kan tillægge en glasperle.

»Bitcoin er en virtuel valuta uden noget værdimæssigt holdepunkt, hvorfor den kan stige og falde meget pludseligt. En nøgleegenskab ved penge er, at værdien er stabil, således at dens købekraft ikke ændrer sig nævneværdigt fra dag til dag,« udtaler Nationalbankens direktør, Hugo Frey Jensen, i erklæringen.

The Guardian undrer sig imidlertid over Nationalbankens sammenligning med glasperler, da den reelle værdi af guld og sølv netop ikke bliver holdt oppe af meget andet end 'en kollektiv aftale'.

Uanset hvad har den danske nationalbank nu meldt sig ind i koret af andre lande som Malaysia og Kina, der heller ikke godkender bitcoin som en reel valuta.